Kui tallinlane Toivo Lepik tahab seaduslikult oma Pärnu-majja pääseda, peab ta maanduma helikopteriga katusele, sest maitsi autoga sõites rikuks ta seadust, kirjutab Pärnu Postimees.
Umbes miljonikroonist Suvituse tänava maja piiravad võõrad krundid, kust läbi minekuks või sõitmiseks peab olema omaniku luba. Naabritega ei ole Lepik ühist keelt leidnud ja tulevikuski on kokkulepet raske oodata, sest miks peaks naabritele meeldima võõrad oma õuel.
Maja juurde ei sõida Lepik esialgu veel helikopteri, vaid autoga. Seda tänu teise naabri heasoovlikkusele, kes kasvatab oma tühjal krundil rohtu ega ole omanikuõiguse rikkumisest numbrit teinud.
Lepiku aiaväravani pääseb linnale kuuluvat maad mööda, kuhu kavandatakse ehitada tee. Praegu teed ei ole ja üle muruplatsi saab minna ainult jalgsi.
Selles, et maja on, aga õiget teed mitte, süüdistab Lepik Pärnu linnavalitsust. Planeeringu järgi pidi Lepiku krunt olema suurem ja siis poleks maja juurde pääsemisega probleeme tekkinud.
Lepikule arusaamatutel asjaoludel muutis linnavalitsus kruntide piire ja müüs Lepikule olulise maa tema naabrile.